钦定古今图书集成/明伦汇编/氏族典/第201卷 > 《郑樵通志》 > 高欢
## 钦定古今图书集成/明伦汇编/氏族典/第201卷 > 《郑樵通志》 > 高欢

按《北齐书神武本纪》，“齐高祖神武皇帝，姓高名欢，字
贺六浑，渤海蓨人也。六世祖隐，隐生庆，庆生泰，泰生
湖，湖生谧，谧生皇考树。神武深沉有大度，轻财重士，
为豪侠所宗。始为队主，转为函使。从葛荣，荣以为亲
信都督。魏孝庄帝立，以定策勋，封铜鞮伯。及尔朱荣
击葛荣，乃以神武为晋州刺史。及兆入洛，封为平阳”
郡公，委统并州。普泰元年，军次信都，尔朱度律立节
闵帝，封为渤海王，征使入觐。神武乃建义于信都，奉
章武王融子朗为皇帝，年号中兴，是为废帝。废帝进
神武大丞相、柱国大将军、太师。既至洛阳，废节闵及
中兴主而立孝武。孝武即位，授大丞相、天柱大将军、
太师，世袭定州刺史。神武以晋阳四塞，乃建大丞相
府而定居焉。魏帝与神武隙，逊于长安。神武遂立清
河王世子善见，是为孝静帝。魏分为二，武定五年，崩
于晋阳，年五十二，谥献武王。天统元年，改谥神武皇
帝，庙号高祖。